**1. Общоикономическо съдържание на държавните заеми**

Държавните заеми са метод за набиране на финансови ресурси в бюджета. Те са форма на кредита, използвана за допълнително мобилизиране на временно свободни парични средства.

Държавният заем е форма на движение на заемния капитал между физически и юридически лица и държавата, като държавата се явява кредитополучател, а другите икономически агенти са кредитори.

Финансовите ресурси, получени чрез държавния заем, подобно на фирмения кредит са обект на покупко - продажба на капиталовия пазар. Държавата сключва заем и получава финансови средства за финансиране на публични блага, съобразявайки се с условията на капиталовия пазар – цена на заема, лихви, отстъпки, комисионни и др.

Данъците и държавният заем са основни методи за набиране на приходи в бюджета. Различията между тях се свеждат до:

* данъкът има задължителен характер, а заемът е доброволен /сключен на базата на договор между кредитор и кредитополучател/;
* получените финансови средства чрез данъците имат относително безвъзмезден характер, а при заемите те трябва да се върнат след определен период от време и да се заплати определена цена за ползването им под формата на лихва.

Заемът се счита за прикрит данък, чрез който се предоставят финансови средства от физическите и юридически лица на държавата срещу бъдещо обещание за получаване на ползи.

За да се сключи държавен заем е необходимо[1](http://dlc.ibsedu.bg/lib/editor/tinymce/tiny_mce/3.3.9.2/plugins/paste/pasteword.htm?insert=%D0%92%D0%BC%D1%8A%D0%BA%D0%BD%D0%B8#sdfootnote1sym):

* заемодателят да повярва на обещанията дадени му от държавата и държавните институции;
* предимствата /лихва, срок на изплащане, гаранции, отстъпки и др./, обещани от държавата да бъдат реални;
* да се дадат гаранции срещу евентуален риск в случай намаляване богатството на заемодателя в резултат на обезценка на парите и покачване на цените.

Чрез увеличаване на държавната задлъжнялост се прехвърля данъчна тежест върху бъдещи поколения. Всяко нарастване на държавните заеми в бъдеще води до изменение на данъчните постъпления към увеличение. Това налага въвеждането на нови данъци или увеличаване на съществуващите.

Държавните земи са скрита форма на прехвърляне на данъчна тежест към бъдещите поколения. Те са предпочитани от Правителството пред данъците за набиране на финансови средства в бюджета поради следните причини[2](http://dlc.ibsedu.bg/lib/editor/tinymce/tiny_mce/3.3.9.2/plugins/paste/pasteword.htm?insert=%D0%92%D0%BC%D1%8A%D0%BA%D0%BD%D0%B8#sdfootnote2sym):

* всяко увеличение на данъците е осезаемо за данъкоплатците и намалява имиджа на Правителството;
* в момента на сключване на държавен заем не се усеща увеличаване на данъчната тежест от данъкоплатците;
* при сключване на заеми държавата своевременно получава необходимите й финансови средства, докато при данъците това е свързано с финансови-технически неудобства – гласуване, приемане и въвеждане в данъчната практика на новите или изменени данъци.

Съществува връзка между държавните заеми и инфлацията. Сключването на нови заеми е свързано с емисията на допълнително количество държавни ценни книжа, което е основание търговските банки да увеличават паричното предлагане. Срещу пуснатите в паричното обръщение допълнително количество пари няма реално произведени стоки, а само направени държавни разходи и това води до нарастване на инфлацията.

**2. Видове държавни заеми**

Задълбоченото изучаване на заемите е свързано с конкретизиране на класификацията им в основата на която стоят различни критерии.

В зависимост от това дали кредиторите са външни или вътрешни, заемите са:

* външни – сключват се на международните капиталови пазари. Характерни са за слабо развитите в икономическо отношение държави;
* вътрешни – сключват се между държавата и местни физически и юридически лица. Този вид заеми са характерни за страните с развита пазарна икономика.

Според институциите, сключващи заема, биват:

* централни – сключват се от Правителството;
* местни – сключват се от органи на местна власт и управление.

Според начина на погасяване заемите биват:

* лихвени – кредиторите, притежатели на държавни ценни книжа получават анюитетни плащания;
* лотарийни – погасяват се през определени периоди от време /най-често в деня на тиражирането/.

Според продължителността на срока:

* текущи заеми – Сключват се за покриване на бюджетния дефицит в рамките на една година /за няколко дена, седмица , месец и т. н./;
* краткосрочни заеми – Срокът на тези заеми е от една до три години. Използват се най-често за покриване на годишния бюджетен дефицит;
* дългосрочни – Срокът на тези заеми е от 10 до 30 години. Сключват се с цел преструктуриране на дълга.

В зависимост от това дали емитираните ценни книжа са обект на покупко-продажба на вторичния финансов пазар заемите са:

* пазарни – търгуват се на вторичния пазар;
* непазарни – не са обект на покупко-продажба на вторичния пазар.

Сключването на кредитна сделка по отпускането на държавен заем е свързано с емисията на държавни ценни книжа. Те могат да бъдат краткосрочни (съкровищни бонове, съкровищни менителници, съкровищни ноти и др.) и дългосрочни (облигации). Покупко - продажбата на ДЦК се осъществява на капиталовия пазар. По номинален курс продават основните разпространители на ДЦК – кредитираща банка, банков консорциум и др. лицензирани инвеститори. Те закупуват ценни книжа от държавата по емисионен курс, който е по-нисък от номиналния. Разликата над номиналния курс формира част от печалбата на основните разпространители.

Когато определен вид ценни книжа по даден държавен заем имат по-висока доходност, по-изгоден срок за погасяване, атрактивен лихвен процент и др. се продават на капиталовия пазар по курс по-висок от номиналния, наречен пазарен.

Сключването на държавните заеми зависи от търсенето на капитали и условията за тяхно сключване, обслужване и погасяване.

**3. Начини за сключване и начини за погасяване на държавните заеми**

Съществуват различни начините сключване на държавните заеми:

* чрез посредничество на банка или банков консорциум. При този начин се сключва договор между държавата и банката /банков консорциум/ в който са посочени условията по сключването, обслужването и погасяването на заема. Банката осигурява на държавата необходимите финансови ресурси и поема риска за откриването на заема и пласирането на ДЦК. Предимството при сключването на заем по този начин е, че банката своевременно осигурява необходимите финансови средства на държавата. Недостатък на този начин е, че е скъп и държавата се лишава от значителна част от дохода.
* чрез капиталовия пазар - продажбата на ДЦК става по пазарен курс. Сключват се малки по размер държавни заеми. Държавата има възможност да получи допълнителен доход в зависимост от колебанията на пазарния курс на ДЦК. Като недостатък на този начин може да се посочи – постъпленията в бюджета са незначителни, неритмични и зависят от колебанията на пазарния курс на ДЦК на капиталовия пазар /фондова борса/.
* публична подписка - универсален начин за сключване на държавни заеми. При него ДЦК се пласират от гишетата на държавата. Сключването на държавен заем чрез публична подписка е предшестван от рекламна кампания по масмедиите, с което се изясняват преследваните цели със сключването му. Евтин начин за сключване на заем, но в същото време не е гарантиран от риск за непласиране на емитираните от държавата ценни книжа.

Начините за погасяване на държавни заеми са технология, при която държавата изпълнява задълженията си по връщането на кредита и заплащането на лихва.

Начините за погасяване на държавните заеми са следните:

* конверсия - при този начин не се намалява общата сума на заема. Намаляват се предимствата, които държавата е предоставила на кредиторите. Намалява се лихвата по дадена емисия от ценни книжа с по-ниска.
* амортизиране - при този начин се намалява общата сума на заема чрез изплащане на главницата или част от нея.
* обратно изкупуване на ДЦК - при този начин през кредитния период се плаща лихвата, а на падежа се заплаща главницата.
* обратно изкупуване на фондовата борса - при този начин държавата погасява заема при ниво на пазарната стойност на ДЦК по-ниска от номиналната.

**4. Управление на държавния дълг**

За да се изясни същността на управление на държавния дълг, е необходимо да се разграничат понятията кредит, държавен заем и държавен дълг. Кредитът е заемна форма на движение на стойността. Държавният заем е форма на кредита, както и фирмения кредит. Общото между държавния заем и фирмения кредит е, че и в двата случая се мобилизират временно свободни парични средства. И при двете форми на кредита има временно отчуждаване на пари, които подлежат на връщане след определен период от време и да се заплати определена цена под формата на лихва.

Различията между двете форми на кредита са по отношение сферите на влагане на заетите финансови ресурси и източниците за погасяване.

Държавният дълг обхваща всички държавни заеми – общата сума, която държавата дължи към определен момент на вътрешните и външните кредитори.

Управлението на държавния дълг е система от мероприятия по сключването, обслужването и издължаването на дълга. С управлението на дълга се поставят определени цели. Такива са:

* фискална – да се осигури на държавата, когато е необходимо, финансови ресурси, за да изпълнява функциите си по финансиране на публични блага;
* икономическа – регулиране на икономиката чрез лихвения процент и водената политика на кредитно стимулиране или кредитна рестрикция.

При управление на държавния дълг може да се използват следните финансови инструменти:

* конверсия – изменение на предварително регламентирани условия по сключен държавен заем. Например – променя се лихвения процент по заема с по-нисък. Конверсията се прилага когато има излишен заемен капитал.
* консолидация – променя се срока на погасяване на държавния заем. Намалява се стока, намаляват се анюитетните плащания и се съкращават разходите по обслужването.

Неефективното управление на държавния дълг води до обявяването на мораториум и банкрут.

При мораториума държавата временно спира /отлага във времето/ плащанията по дълга, поради липса на финансови ресурси.

При фалита /банкрута/ държавата спира всички плащания по дълга както към външните, така и към вътрешните кредитори за неопределено време.

Ефективното управление на държавния дълг е предпоставка за намаляване изтичането на капитали в други държави и регулиране на бюджетното равновесие.

**Ключови думи и понятия**

1. Държавен заем
2. Условия по заема
3. Вътрешни и външни заеми
4. Лихвени заеми
5. Текущи заеми
6. Краткосрочни, средносрочни и дългосрочни заеми
7. Държавни ценни книжа
8. Облигации
9. Съкровищни бонове
10. Анюитетни плащания
11. Консолидация
12. Държавен дълг
13. Конверсия
14. Мораториум
15. Банкрут
16. Кредитна сделка
17. Банков консорциум
18. Публична подписка